August 2008

August 2008, kroonika.

2008. aasta august algas reedel ja lõppes 31 ööpäeva pärast pühapäeval.

1. august

 Leidis aset päikesevarjutus. Täieliku päikesevarjutuse riba kulges Kanada põhjaosast üle Gröönimaa põhjaosa ja Põhja-Jäämere, üle Venemaa keskosa ja Mongoolia Hiinasse. Eestis oli nähtav osaline päikesevarjutus kella 11.45-st hiljemalt kella kaheni, haripunkt oli kell 12.48–12.50. Varjutuse maksimumis kattis Kuu umbes 45% Päikese pindalast.
 Islandil andis oma neljandaks ametiajaks ametivande riigi president Ólafur Ragnar Grímsson.
 Sõda Lõuna-Osseetias: Lõuna-Osseetia võimud teatasid, et Gruusia armee alustas kohaliku aja järgi kell 18.00 nende pealinna Tshinvali ja Satikari küla tulistamist. Rünnakus hukkus kuus ja sai vigastada seitse inimest. Gruusia võimud teatasid vastuseks, et ei alustanud rünnakut, vaid vastasid Lõuna-Osseetia poolelt avatud tulele. Samuti olid grusiinide teatel osseedid õhkinud varem samal päeval Gruusia politseiauto, vigastades kuut Gruusia politseinikku.
 Venemaal mõistis Moskva linnakohus eluks ajaks vangi naftakompanii Jukos endise aktsionäri Leonid Nevzlini, tunnistades ta süüdi mõrvade ja mõrvakatsete organiseerimises. Samuti mõisteti talt kannatanute kasuks välja 5,5 miljonit rubla.
 Jaapani peaminister Yasuo Fukuda viis sisse muudatused oma valitsuse koosseisus. Rahandusministriks sai Bunmei Ibuki ja kaitseministriks Yoshimasa Hayashi. Uued ministrid vannutati ametisse 2. augustil.
 Tongal krooniti kuningaks George Tupou V.
 Vietnamis ühendati pealinna Hanoiga Hà Tây provints, Vĩnh Phúci provintsi kuulunud Mê Linhi piirkond ja Hòa Bìnhi provintsi Lương Sơni piirkonna kolm valda. Muudatused tõid kaasa pealinna elanikkonna kahekordistumise ja pindala kolmekordistumise.
 Eesti president Toomas Hendrik Ilves nimetas ametisse neli uut suursaadikut: Krista Kilveti suursaadikuks Norras ja Islandil, Karin Jaani suursaadikuks Luksemburgis, Aivo Orava suursaadikuks Aserbaidžaanis ning Andres Unga suursaadikuks Lõuna-Koreas, Tais ja Vietnamis. Ühtlasi kutsus president nendelt ametikohtadelt tagasi senised suursaadikud Juhan Haravee, Malle Talvet-Mustoneni ja Märt Volmeri.
 Eesti president Toomas Hendrik Ilves alustas kolmepäevast ametlikku visiiti Poolas. Visiidi esimesel päeval andis ta filmilavastaja Andrzej Wajdale üle Maarjamaa Risti III järgu teenetemärgi; visiidi teisel päeval toimus ametlik kohtumine Poola presidendi Lech Kaczyńskiga.
 Eestis Tallinna Toomkirikus avati tänupalvuse ja hollandi organisti Jacques van Oortmersseni kontserdiga Tallinna XXII rahvusvaheline orelifestival.

2. august

 Aserbaidžaanis toimus valitseva erakonna Uue Aserbaidžaani Partei kongress, kus esitati presidendikandidaadiks 15. oktoobril toimuvatel valimistel ametisolev president İlham Əliyev. Samal päeval teatasid oma kavatsusest presidendivalimisi boikoteerida kolm opositsioonilist erakonda.
 Sõda Lõuna-Osseetias: Lõuna-Osseetia võimud alustasid eelmisel päeval Gruusiaga puhkenud relvakonflikti tõttu laste evakueerimist Venemaale.
 Lätis toimus rahvahääletus põhiseaduse muutmiseks, millega oleks rahvale antud õigus edaspidi rahvahääletuse teel parlamenti laiali saata. Kuigi 96 protsenti referendumil osalenutest toetas algatust, kukkus hääletus läbi, sest sellel osales alla 50 protsendi hääleõiguslikest elanikest.
 Somaalias lahkusid valitsusest kümme ministrit, teiste seas ka välisminister Ali Ahmed Jama Jangali ja kaitseminister Mohiyadin Muhammad Haji.

3. august

 Sõda Lõuna-Osseetias: Lõuna-Osseetia võimude teatel avas Gruusia snaiper kohaliku aja järgi kell 23.00 Tshinvali lähistel tule miilitsa kontrollpunkti pihta. Väidetavas rünnakus keegi kannatada ei saanud. 
 Ameerika Ühendriikides Mississippi osariigis Ruleville'i lähistel toimunud autoõnnetuses sai raskelt vigastada tuntud näitleja, 71-aastane Morgan Freeman. Ta toimetati mitmete luumurdudega ravile Tennesseesse Memphise haiglasse.
 Mehhiko pealinnas Méxicos algas 8. augustini kestev XVII rahvusvaheline AIDSi konverents "AIDS 2008". 
 Afganistani president Ḩāmid Karzay alustas ametlikku visiiti Indias.
 Indias Himachal Pradeshi osariigis Naina Devi templis puhkes usupüha ajal rüselus, mille tulemusel tallati rahvamassi poolt surnuks 145 inimest, nende seas ka 30 last. Vigastada sai üle kolmesaja inimese.

4. august

 Sõda Lõuna-Osseetias: Venemaa rahuvalvejõudude ülema abi Lõuna-Osseetias Vladimir Ivanov teatas, et rahuvalveüksused on Gruusia ja Lõuna-Osseetia vahel 1. augustil puhkenud relvakonflikti tõttu viidud kõrgendatud lahinguvalmidusse.
 Venemaa maavägede ülemjuhatajaks nimetati senine Volga-Uurali sõjaväeringkonna ülem armeekindral Vladimir Boldõrev, kes vahetas sellel ametikohal välja armeekindral Aleksei Maslovi.
 Ameerika Ühendriikide Oregoni osariigis Gearharti väikelinna lähistel kukkus elumaja peale väikelennuk Cessna ja süttis põlema. Surma said lennukis viibinud kaks täiskasvanut ja õnnetuse ajal majas olnud kolm last.
 Bangladeshis toimusid kohalike omavalitsuste valimised.
 Hiinas Xinjiangi Uiguuri autonoomses piirkonnas Kaxgari linna lähistel ründasid kaks meest kohaliku aja järgi kell 8.00 hommikul piiripunkti, heites selle pihta kaks granaati ja rünnates seejärel seal viibinud politseinikke nugadega. Rünnakus hukkus kuusteist ja sai vigastada veel kuusteist politseinikku; ründajad õnnestus vahistada. 
 Eestis esitas avalduse ametist lahkumiseks Viimsi vallavanem Urmas Arumäe.
 Eestis Tallinnas toimus Euroopa Sõjaveteranide Konföderatsiooni konverents, kus kiideti heaks ja otsustati Euroopa Parlamendile edastada Eesti Rindemeeste Ühenduse koostatud avaldus, mis võrdsustab natsionaalsotsialismi ja kommunismi kuriteod.
 Eestis Tartus sadas ennelõunal maha 14 mm vihma ehk kolmandik augustikuu sademete normist, mis põhjustas linnas ulatuslikke üleujutusi.

5. august

 Sõda Lõuna-Osseetias: Gruusia ja Lõuna-Osseetia võimud jõudsid kokkuleppele otseläbirääkimiste alustamises 7. augustil. Esmakordselt pidid toimuma kõnelused ilma Venemaa esindajate juuresolekuta, kuid 6. augustil tühistas Lõuna-Osseetia ühepoolselt otsekõneluste alustamiseks sõlmitud kokkuleppe.
 Türgi kuurortlinnas Bodrumis toimus Türgi peaministri Recep Tayyip Erdoğani ja Süüria presidendi Bashār al-Asadi ametlik kohtumine, kus arutati võimalusi rahu saavutamiseks ja tagamiseks Lähis-Ida regioonis.
 Venemaa koosseisu kuuluva Karatšai-Tšerkessia parlament kinnitas ühehäälselt riigi presidendiks Boriss Ebzejevi.
 Ameerika Ühendriikide president George W. Bush alustas ametlikku kahepäevast visiiti Lõuna-Koreas.
 Ameerika Ühendriikide Texase osariigi rannikut tabas võimas troopiline tsüklon Edouard. Texase kuberner kuulutas 17 maakonda katastroofipiirkonnaks, erakorraline olukord kuulutati välja ka Texasega piirnevas Louisiana osariigis, kus rannikualalt evakueeriti 6000 inimest.
 Turksi ja Caicose kubernerina vannutati ametisse Gordon Wetherell.
 Iisraeli asepeaminister Shaul Mofaz teatas oma kavatsusest kandideerida valitseva Kadima partei esimehe ametikohale.
 Guinea-Bissau president João Bernardo Vieira saatis laiali riigi parlamendi, mille volituste pikendamise oli kohus tunnistanud ebaseaduslikuks. Ühtlasi nimetas ta samal päeval riigi uueks peaministriks Carlos Correia, kes astus ametisse 6. augustil.
 Rwanda riiklik uurimiskomisjon avaldas ametliku aruande, milles süüdistati mitmeid kõrgeid Prantsusmaa riigiametnikke 1994. aasta genotsiidile kaasaaitamises. Teiste seas mainib aruanne endist Prantsusmaa presidenti François Mitterrandi ja peaministrit Dominique de Villepini.

6. august

 Venemaa pealinna Moskva Donskoi kloostri kirikus toimus kirjanik Aleksandr Solženitsõni matusetseremoonia. Matuseteenistusest võttis osa enam kui tuhat inimest. Kirjaniku põrm sängitati vastavalt tema soovile ja patriarh Aleksius II nõusolekule Donskoi kloostri kalmistule.
 Venemaa president Dmitri Medvedev nimetas Venemaa täievoliliseks esindajaks Euroopa Kohtu juures Georgi Matjuškini.
 Ameerika Ühendriikide president George W. Bush lahkus Lõuna-Koreast ja saabus ametlikule visiidile Tai pealinna Bangkokki.
 Tai Yala provintsis Bethongi piirkonnas kukkus alla sõjaväe helikopter. Hukkusid kõik helikopteri pardal viibinud kuus ohvitseri.
 Mauritaanias toimus veretu sõjaväeline riigipööre. President Sidi Ould Cheikh Abdallahi kukutati, võimu võttis üle kõrgematest ohvitseridest koosnev riiginõukogu eesotsas kaardiväe ülema kindral Mohamed Ould Abdel Aziziga, kelle president Abdallahi oli varem samal päeval ametist vabastanud.
 Eesti pealinna Tallinna Jüriöö pargis avati piduliku rivistusega iga-aastane Erna retk.

7. august

 Sõda Lõuna-Osseetias: 
 Lõuna-Osseetia võimud teatasid, et Gruusia väed alustasid kohaliku aja järgi kell 00.05 Osseetia lõunapoolsete asulate – pealinna Tshinvali ning Sarabuki ja Satikari külade – tulistamist. Asulaid tulistati haubitsatest ja miinipildujatest; Gruusia lükkas Lõuna-Osseetia süüdistused tagasi. Päeval leppisid osapooled kokku vaherahu kehtestamises.
 Venemaa alustas õppuste ettekäändel 58. armee esimeste üksuste sisseviimist Lõuna-Osseetia aladele. 
 Venemaa kutsel algas New Yorgis kohaliku aja järgi kell 23.00 ÜRO Julgeolekunõukogu erakorraline istung, et arutada Lõuna-Osseetias välja kujunenud olukorda.
 Ameerika Ühendriigid mõistsid ametlikult hukka eelmisel päeval Mauritaanias toimunud sõjaväelise riigipöörde ja külmutasid mittehumanitaarabi saatmise Mauritaaniale.
 Malaisias esitati riigi endisele asepeaministrile, poliitilise opositsiooni ühele juhile Anwar Ibrahimile ametlik süüdistus oma 23-aastase meessoost nõuniku väidetavas vägistamises 26. juunil.
 Pakistani valitsuskoalitsioon otsustas algatada parlamendis menetluse president Pervez Musharrafi tagandamiseks.

8. august

Sõda Lõuna-Osseetias:
 Gruusia armee alustas keskööl "operatsiooni konstitutsioonilise korra taastamiseks" Lõuna-Osseetia territooriumil, katkestades eelmisel päeval sõlmitud vaherahu ning rünnates tankide ja kahurväe toel Lõuna-Osseetia pealinna Tshinvalit. Hommikuks olid Gruusia üksused uudisteagentuuride teadetel saavutanud kontrolli Tshinvali üle vähemalt 70 protsendi ulatuses. Öise operatsiooni käigus hukkus vähemalt 15 tsiviilisikut. Pommitamise ja tulevahetuse käigus hävis suurem osa Tshinvalist; muuhulgas said tõsiselt kannatada Lõuna-Osseetia parlamendihoone, mitmed valitsusasutused, ülikool ja keskhaigla.
 Kohaliku aja järgi kella 13 paiku alustas Venemaa lennuvägi Gruusia sõjaväe positsioonide pommitamist Lõuna-Osseetia territooriumil. Venemaa põhjendas oma tegevust vajadusega kaitsta Venemaa kodanikke Gruusia rünnakute eest ning süüdistas Gruusia armeed kümne Vene rahuvalvesõduri tapmises.
 Lõuna-Osseetia territooriumile sisenes kohaliku aja järgi kell 14.06 150 masinast koosnev Vene 58. armee tankikolonn, mis alustas liikumist riigi pealinna Tshinvali suunas ja sisenes linna kell 15.14. Linnas puhkesid seejärel uuesti ägedad tänavalahingud Venemaa, Lõuna-Osseetia ja Gruusia üksuste vahel, mille tulemusel kaotas Gruusia armee õhtuks kontrolli suurema osa linna üle.
 Gruusia president Mihheil Saakašvili kuulutas kohaliku aja järgi kell 14.38 välja reservväelaste mobilisatsiooni. 
 Venemaa lennuvägi alustas õhtul Gruusia lennuväebaaside pommitamist, sooritades rünnakud Marneuli ja Bolnisi lennuväljadele. Marneulis sai neli Gruusia sõdurit surma ja veel viis vigastada.
 Õhtuks oli Lõuna-Osseetia presidendi Eduard Kokoitõ sõnul kokkupõrgete tulemusel hukkunud ligi 1400 tsiviilisikut.
 New Yorgis koguneb kohaliku aja järgi kell 23.00 uuele erakorralisele istungile ÜRO Julgeolekunõukogu.
 Tšehhi Vabariigi idaosas Studentka linna lähistel sõitis kohaliku aja järgi umbes 10.30 rahvusvaheline kiirrong otsa raudteele varisenud silla rusudele ja paiskus teelt välja. Õnnetuses hukkus seitse ja sai vigastada seitsekümmend inimest.
 Ameerika Ühendriikides Texase osariigis 100 kilomeetrit Dallase linnast põhja pool sõitis kohaliku aja järgi kell 00.45 sillalt jõeorgu vietnami päritolu katoliku palverändureid vedanud buss. Õnnetuses hukkus vähemalt 13 ja sai vigastada 20 inimest.
 Hiina pealinnas Pekingis algasid 2008. aasta suveolümpiamängud.
 Eestis Tallinnas Pirita kloostris algas igasuvine muusika- ja teatriüritus Birgitta festival.
 Eesti Muusika- ja Teatriakadeemias algas 11. augustini kestev Euroopa Klaveriõpetajate Ühingu aastakonverents.
 Eesti ajaloolast ja poliitikut Mart Laari autasustati Tallinnas Rootsi saatkonnas Põhjatähe ordeni komandöri suurristiga.

9. august

Sõda Lõuna-Osseetias:
 Venemaa transpordiministeeriumi korraldusel katkestati keskööl kogu lennuliiklus Venemaa ja Gruusia vahel.
 Gruusia lõpetas Venemaa telekanalite edastamise riigi territooriumil, süüdistades neid valeinformatsiooni edastamises.
 Venemaa õhuvägi pommitas administratiivkeskust Ülem-Abhaasias

10. august

 Sõda Lõuna-Osseetias:
 Gruusia siseministeeriumi teatel ründas Venemaa Thbilisi rahvusvahelise lennujaama lähedal asuvat baasi eesmärgiga hävitada õhkutõusmis- ja maandumisrajad. Rünnakus hukkunuid ja vigastatuid ei olnud
 Gruusia viis oma vägesid Lõuna-Osseetiast välja.
 Abhaasia president Sergei Bagapš andis korralduse kehtestada kümneks päevaks sõjaseisukord Abhaasia viies rajoonis.
 Thbilisi sõjaväetehas sattus Venemaa õhurünnaku alla; rahvusvahelise tsiviillennujaama maandumisrajast umbes 200 meetri kaugusel plahvatasid samuti pommid.
 Vene asevälisminister Grigori Karassin nimetas Moskvas toimunud briifingul tingimused, mille täitmisel ollakse nõus kaaluma rahuläbirääkimisi Gruusiaga.
 Gruusiasse saabus rahumissioonile Prantsusmaa välisminister Bernard Kouchner.
 Boliivias toimus rahvahääletus president Evo Moralese ja tema poliitilistest vastastest kuberneride ametis jätkamise küsimuses. Rahvas avaldas usaldust nii presidendile kui kuberneridele. 
 Tallinnas lõhuti ööl vastu 10. augustit Venemaa Föderatsiooni saatkonnahoone kaks akent.
 Eestis Tallinna Raekoja platsil alanud meeleavaldusel Gruusia toetuseks liiguti Vene saatkonna juurde. Gruusia pooldajad läksid Dmitri Linteri juhitud Öise vahtkonna liikmetega kaklema.
 Gruusiast lahkus bussidega  eestlast.
 Eestis Tartu maakonnas Võnnu vallas toimus esimest korda valla külasid ühendav leibkonnapäev.

11. august

 Sõda Lõuna-Osseetias:
 Gruusia pealinna Thbilisi eeslinnades pommitasid Venemaa Föderatsiooni sõjalennukid varahommikul õhujuhtimiskeskust Mahhata mäel ja erivägede baasi Kodžoris.
 Prantsusmaale saabus visiidile dalai-laama Tenzin Gyatso.
 Jordaania kuningas ‘Abdullāh II viibis ühepäevasel ametlikul visiidil Iraagis.
 Tai endine peaminister, korruptsioonis süüdistatav Thaksin Shinawatra teatas avalikult, et ei kavatse Suurbritanniast kodumaale naasta. Tai ülemkohus andis vastusena Thaksini avaldusele välja korralduse ekspeaministri arreteerimiseks.
 Mauritaanias 6. augustil riigipöördega võimule tulnud sõjaväelased vabastasid vahi alt riigipöörde käigus kukutatud ja samal päeval arreteeritud peaministri Yahya Ould Ahmed Waghfi.

12. august

 Sõda Lõuna-Osseetias:
 Gruusia peaminister Lado Gurgenidze teatas kohaliku aja järgi kell 00.31, et Vene väed tungisid Phothi sadamalinna. Venemaa kaitseministeerium lükkas süüdistused tagasi, kuid tunnistas hiljem, et nende üksused korraldasid linnas lühiajalise luuremissiooni. 
 Abhaasia alustas kohaliku aja järgi kell 6.00 hommikul sõjalise operatsiooniga Kodori orus, olles andnud eelnevalt Gruusia vägedele võimaluse piirkonnast lahkumiseks. Abhaasia väed tungisid oru idaossa ja piirasid sisse sinna jäänud Gruusia väeüksused. Väidetavalt saavutasid nad kella 20.30 õhtul täieliku kontrolli seni Gruusia võimu all olnud oru idaosa üle.
 Venemaa president Dmitri Medvedev teatas kohaliku aja järgi kell 13.00, et ta otsustas lõpetada sõjalise operatsiooni Gruusias. Kaitseministeerium sai korralduse valmistada ette nimekirja sõjategevuses osalenud isikutest, kes võiksid väärida riiklikku autasu.
 Gruusia pealinnas Thbilisis algas kohaliku aja järgi kell 16.00 mitme tuhande osavõtjaga meeleavaldus rahu ja president Mihheil Saakašvili toetuseks.
 Gruusia suursaadik Madalmaades esitas Rahvusvahelisele Kohtule hagi Venemaa vastu, süüdistades Venemaad aastatel 1993–2008 Gruusia aladel etnilise puhastuse läbiviimises.
 Lõuna-Osseetia parlament kiitis oma erakorralisel istungil ühehäälselt heaks ametliku palve Venemaa võimudele tunnustada Lõuna-Osseetia iseseisvust.
 Poola president Lech Kaczyński, Ukraina president Viktor Juštšenko, Leedu president Valdas Adamkus, Eesti president Toomas Hendrik Ilves ja Läti peaminister Ivars Godmanis alustasid toetusvisiiti Gruusias.
 Prantsusmaa president Nicolas Sarkozy pidas Gruusia-Venemaa konflikti asjus Moskvas kõnelusi Venemaa presidendi Dmitri Medvedevi ja peaministri Vladimir Putiniga. Õhtul sõitis ta edasi Gruusia pealinna Thbilisisse.
 Liibanoni peaministri Fouad Siniora valitsus võitis parlamendis toimunud usaldushääletuse. Valitsusele avaldas usaldust 127-liikmelise parlamendi 100 liiget.
 Eestist Tallinna lennujaamast väljus Estonian Airi erilend, millega toimetati Armeenia pealinna Jerevani kaudu Gruusiasse sõjapõgenikele viis tonni humanitaarabi. Sama lennukiga pöördusid Armeeniast tagasi Eestisse 83 Gruusiast põgenenud Euroopa Liidu, sealhulgas Eesti kodanikku.
 Eestis astus ametist tagasi Eesti Reservohvitseride Kogu esimees Vello Väinsalu, põhjendades oma otsust suutmatusega õigesti nõustada inimesi, kes soovisid suunduda Gruusiasse humanitaarmissioonile.

13. august

 Sõda Lõuna-Osseetias: 
Venemaa Musta mere laevastiku neli laeva pöördusid Gruusia rannikult tagasi oma baasi Sevastopolis.
 Venemaa kaitseministeerium tegi teatavaks sõjas kannatada saanud Vene sõdurite arvu: hukkus 74 sõdurit, 171 sai haavata ja 19 jäi teadmata kadunuks.
 Venemaa väed hoidsid jätkuvalt enda kontrolli all Gruusia territooriumil Gori linna lähiümbrust. Venemaa kaitseministeeriumi teadetel tühjendasid Venemaa üksused demilitariseerimise eesmärgil piirkonnas asunud mahajäetud relvalao.
 Belgias Brüsselis toimunud Euroopa Liidu välisministrite kohtumisel võeti vastu lõppjäreldused, milles toetati Gruusia territoriaalse terviklikkuse nõuet ning rõhutati vajadust rahuvalvemissiooni ümberkujundamiseks Abhaasias ja Lõuna-Osseetias.
 Ameerika Ühendriigid alustasid humanitaarabi toimetamist Gruusia pealinna Thbilisisse.
 Ukraina kaitseministeerium lükkas ümber Venemaa võimude süüdistused, mille kohaselt teenindasid Ukraina sõjaväelased konflikti ajal Gruusia õhutõrjekomplekse ja olid vastutavad nelja Venemaa sõjalennuki allatulistamise eest. 
 Türgi peaminister Recep Tayyip Erdoğan alustas kahepäevast ametlikku visiiti Venemaal ja Gruusias eesmärgiga aidata kaasa kahe riigi vahel puhkenud konflikti lahendamisele.
 Ameerika Ühendriikide Arkansase osariigi pealinnas Little Rockis tungis Demokraatliku Partei kohalikku peakorterisse relvastatud mees ja lasi seal maha osariigi endise kuberneri, osariigi parteijuhi Bill Gwatney. Rünnakule järgnenud tagaajamise käigus haavasid politseinikud surmavalt ka tulistajat.
 Boliivia ja Liibüa leppisid kokku diplomaatiliste suhete kehtestamises.
 Liibanon ja Süüria teatasid diplomaatiliste suhete kehtestamisest.
 Liibanoni president Michel Sleiman alustas ametlikku visiiti Süürias.
 Liibanoni sadamalinnas Tripolis plahvatas rahvarohkel Masarifi tänaval pomm. Plahvatuses hukkus kaheksateist inimest, kellest seitse olid sõdurid. Veel kolmkümmend inimest sai pommirünnakus vigastada.

14. august

 Sõda Lõuna-Osseetias: Venemaa väed pidid alustama Gori linna ja selle lähiümbruse üleandmist Gruusia politseile ning taandumist Lõuna-Osseetia territooriumile, kuid reaalselt seda ei toimunud.
 Poola ja Ameerika Ühendriigid allkirjastasid lepingu Ühendriikide raketitõrjekilbi osade paigutamiseks Poola territooriumile. Lepingu peab ratifitseerima veel Poola parlament.
 Mauritaania riiginõukogu nimetas riigi uueks peaministriks diplomaat Moulaye Ould Mohamed Laghdafi.
 Nigeeria tagastas vastavalt varem sõlmitud kokkuleppele Kamerunile vaidlusaluse Bakassi poolsaare.

15. august

 Venemaal Sotšis pidasid läbirääkimisi Saksamaa liidukantsler Angela Merkel ja Venemaa president Dmitri Medvedev. Muuhulgas nõudis kantsler Merkel Venemaa vägede kohest lahkumist Gruusia territooriumilt.
 Ameerika Ühendriikide riigisekretär Condoleezza Rice alustas ametlikku visiiti Gruusias.
 Paraguay presidendina vannutati ametisse Fernando Lugo.
 Nepali parlament valis riigi uueks peaministriks Nepali Kommunistliku Partei juhi Prachanda.
 Tšaadi kohus mõistis tagaselja surma riigi endise presidendi, paguluses elava Hissène Habré.
 Eesti välisminister Urmas Paet alustas ametlikku visiiti Gruusias.
 Eestis Jõgeva maakonnas algas õhtul neljas Kalevipoja kala- ja veefestival Mustvee kultuurikeskuse pargis.
 Eestis Tartus Teatri Vanemuine suvelaval esietendus Tiit Ojasoo lavastatud rokkooper "Ruja".

16. august

 Sõda Lõuna-Osseetias: Gruusia siseministri sõnul õhkisid Venemaa väed olulise raudteesilla 45 km kaugusel Thbilisist.
 Eesti välisminister Urmas Paet kohtus Thbilisis Gruusia peaministri Lado Gurgenidzega ning külastas sõjaohvreid Thbilisi keskhaiglas.
 Eesti sõudjad Jüri Jaanson ja Tõnu Endrekson võitsid paarisaerulisel kahepaadil Pekingi olümpiamängudel hõbemedali.
 Osaline kuuvarjutus algas Eestis õhtul kell 21.23 ning jõudis oma keskpunktini kell 00.10. Maakera vari kadus Kuu pealt täielikult pühapäeva varahommikul kell 2.57.

18. august

 Pakistanis astus koalitsiooniparteide survel ametist tagasi president Pervez Musharraf. Presidendi kohuseid asus täitma Senati esimees Muhammad Mian Soomro.
 Eestis alustas oma linna 224. aastapäevaga seonduvaid linnapäevi Võru linn.

19. august

 Sõda Lõuna-Osseetias: 
 Euroopa Julgeoleku- ja Koostööorganisatsioon otsustas saata konfliktipiirkonda sada täiendavat vaatlejat.
 NATO otsustas külmutada Gruusia ründamise tõttu oma kontaktid Venemaaga.
 Venemaa ei toetanud ÜRO Julgeolekunõukogu Lõuna-Osseetia sõda puudutavat resolutsioonikavandit, mis nõudis muu hulgas Venemaa vägede taandumist konfliktieelsetele positsioonidele.
 Egiptuse pealinnas Kairos sai tulekahjus rängalt kannatada parlamendi ülemkoja hoone. Põlengus sai vigastada vähemalt kolmteist inimest ja põles ära parlamendi arhiiv.
 Sambia president Levy Mwanawasa suri Prantsusmaal haiglas juulis saadud rabanduse tagajärjel. Presidendi kohuste täitmist jätkas seda juba alates juulist teinud asepresident Rupiah Banda.
 Eesti kettaheitja Gerd Kanter võitis Pekingi olümpiamängudel kuldmedali.
 Eestis toimus öölaulupidu "Märkamisaeg".

20. august

 Spanairi lend 5022: Hispaanias Madridis sõitis õhkutõusmisel stardirajalt välja Kanaari saartele teel olnud Spanairi lennuk. Lennukis viibis 166 reisijat ja 6 meeskonnaliiget. Hukkus 153 ning vigastada sai 19 inimest.
 Poola pealinnas Varssavis allkirjastasid Ameerika Ühendriikide välisminister Condoleezza Rice ja Poola välisminister Radosław Sikorski leppe raketikilbi osiste paigutamise kohta Poola territooriumile.
 Sõda Lõuna-Osseetias: Venemaa peastaap esitas uued andmed oma inimkaotuste kohta sõjas, mille kohaselt hukkus 64 ja sai haavata 323 Venemaa sõjaväelast.
 Eesti peaminister Andrus Ansip kohtus Pekingis Hiina peaministri Wen Jiabaoga.

21. august
 „Poliitilised repressioonid 1940ndatel ja 1950ndatel aastatel” – algas Eesti Muinsuskaitse Seltsi (EMS) korraldatud konverents Tallinnas Eesti Rahvusraamatukogus
 Venemaa saatis kõikidele NATO liikmesriikidele noodi, mille kohaselt lõpetatakse igasugune sõjaline koostöö.

22. august

 Sõda Lõuna-Osseetias: Venemaa kaitseminister teatas, et vägede väljaviimine Gruusiast on "vastavalt plaanile" lõpule viidud. Gruusia ja uudisteagentuuride teadete kohaselt ei olnud aga Venemaa täitnud selleks kuupäevaks vaherahulepingu tingimusi ega taandunud positsioonidele, kus tema väed asusid enne konflikti algust.

23. august

 Lätis toimus rahvahääletus pensioniseaduse muutmiseks. 96,15% hääletanutest toetasid seaduse muutmist, kuid vähese osavõtu tõttu kukkus referendum läbi.
 Ameerika Ühendriikide Demokraatliku Partei presidendikandidaat Barack Obama valis asepresidendikandidaadiks Senati välissuhete komitee juhi Joseph Bideni.

24. august

 Iran Aseman Airlinesi lend 6895: Kõrgõzstani pealinnas Biškekis kukkus alla Teherani teel olnud Itek Airile kuuluv reisilennuk Boeing 737. Pardal olnud 90 inimesest hukkus 69.
 Hiina pealinnas Pekingis lõppesid 2008. aasta suveolümpiamängud.
 Eesti Langevarjuklubi hüppajad tegid Rootsis uue Eesti kujundhüppamise rekordi, moodustades 17 hüppajast koosneva kujundi.

25. august

 Ameerika Ühendriikides Colorado osariigis Denveris algas Demokraatliku Partei neli päeva kestev parteikonvent.
 Haiti peaminister Michèle Pierre-Louis tegi teatavaks oma valitsuskabineti koosseisu. Välisministriks sai Alrich Nicolas, oma kohad säilitasid eelmise valitsuse siseminister Paul Antoine Bien-Aimé ja rahandusminister Daniel Dorsainville.
 Hiina president Hu Jintao alustas kahepäevast ametlikku visiiti Lõuna-Koreas.
 Pakistanis lahkus valitsuskoalitsioonist endise peaministri Nawaz Sharifi partei Pakistani Muslimiliiga (N).
 Pakistani võimud keelustasid riigis islamiorganisatsiooni Taliban tegevuse.
 Eesti pealinna Tallinna linnapea Edgar Savisaar allkirjastas ühiste kavatsuste kokkuleppe Makedoonia pealinna Skopjega.

26. august

 Venemaa president Dmitri Medvedev allkirjastas otsused, millega Venemaa tunnustas ametlikult Lõuna-Osseetia ja Abhaasia iseseisvust.
 Haiti ja Dominikaani Vabariigi rannikualadele jõudis orkaan Gustav. Kolm päeva saarel laastamistööd teinud orkaan tappis Haitil 59 ja Dominikaani Vabariigis vähemalt 8 inimest.
 Indias Bihāri osariigis sai Kosi jõe üleujutuse tagajärjel surma 42 inimest.
 Iraagis Diyālá kubernerkonnas toimunud enesetapurünnakus hukkus vähemalt 28 inimest.
 Malaisia opositsiooniliider Anwar Ibrahim sai ülekaaluka võidu riigi parlamendi alamkoja asendusvalimistel.
 Põhja-Korea teatas plutooniumitootmisrajatiste lammutamise peatamisest, põhjendades seda asjaoluga, et vaatamata lubadustele ei ole Ameerika Ühendriigid kustutanud Põhja-Koread terrorismi toetavate riikide nimekirjast.
 Tai pealinnas Bangkokis puhkesid ulatuslikud opositsiooni meeleavaldused, mille käigus vallutasid meeleavaldajad nii riigitelevisiooni hoone kui ka peaminister Samak Sundaravej residentsi.
 Sudaanis kaaperdasid kaks relvastatud meest Nyalast pealinna Hartumi lennanud reisilennuki Boeing 737, mis kuulus lennukompaniile Sun Air. Kaaperdajad sundisid pilooti lendama Liibüasse Kufra linna, kus nad ennast järgmisel päeval Liibüa võimudele üles andsid ja Liibüalt poliitilist varjupaika palusid.
 Zimbabwe president Robert Mugabe teatas parlamendi avaistungil, et kavatseb moodustada uue valitsuse ainult oma toetajatest, ilma opositsiooni esindajaid kaasamata.
 Eestis viibis ühepäevasel ametlikul visiidil Saksamaa liidukantsler Angela Merkel.
 Eesti põllumajandusminister Helir-Valdor Seeder viibis ühepäevasel ametlikul visiidil Rootsis.

27. august

 NATO nõudis Venemaalt eelmisel päeval Abhaasia ja Lõuna-Osseetia iseseisvusele antud tunnustuse tagasivõtmist. Venemaa president Dmitri Medvedev lükkas nõudmise tagasi ja kinnitas, et antud tunnustus on pöördumatu. 
 Läti pealinnas Riias toimus tulekahju alkoholiettevõtte Latvijas balzams ladudes. Põlengus sai kannatada umbes 500 ruutmeetrit laopinda.
 Saksamaa energiakontsern E.ON teatas avalikult kavatsusest sulgeda lähiaastatel kaks kolmandikku oma teeninduskeskustest ja koondada 1800 töökohta.
 Ameerika Ühendriikides Denveris toimunud Demokraatliku Partei valimiskonvendil kinnitati ametlikult erakonna presidendikandidaadiks senaator Barack Obama ja asepresidendikandidaadiks senaator Joseph Biden.
 Liibanoni islamistlik organisatsioon Ḩizb Allāh ja Palestiina islamistlik liikumine Ḩamās tunnustasid Abhaasia ja Lõuna-Osseetia iseseisvust.
 Eesti suursaadik Saksamaal Mart Laanemäe esitas Saksamaa presidendile Horst Köhlerile oma volikirjad.
 Eestisse saabus kahepäevasele ametlikule visiidile Euroopa Komisjoni tarbijakaitse volinik Meglena Kuneva.
 Eesti president Toomas Hendrik Ilves kutsus tagasi Eesti suursaadiku Leedus Andres Tropi ja nimetas uueks suursaadikuks Tiit Naberi.
 Eesti ettevõtjale Oliver Kruudale kuuluv ettevõte Kalev Paide Tootmine allkirjastas lepingu kaubamärgi Mumuu all opereeriva piimatööstuse Põlva Piim Tootmine ostuks. Tehingu väärtuseks on 313 miljonit Eesti krooni.

28. august

 Gruusia rahvusringhääling langetas otsuse mitte osaleda Moskvas toimuval 2009. aasta Eurovisiooni lauluvõistlusel.
 Itaalias algas 65. Veneetsia filmifestival.
 Argentinas mõistis kohus inimsusvastaste kuritegude eest eluks ajaks vangi kaks 1976. aastal sõjaväelise riigipöördega võimule tulnud hunta liiget, kindralid Antonio Bussi ja Luciano Benjamín Menéndeze. Kõrge vanuse tõttu lubati neil karistus ära kanda koduarestis.
 Jamaica saart tabas Haitilt lääne suunas liikunud orkaan Gustav.
 Indias toimetati haiglasse välisreisidest kurnatud XIV dalai-laama Tenzin Gyatso.
 Eestisse saabusid visiidile Läti president Valdis Zatlers, Leedu president Valdas Adamkus ja Poola president Lech Kaczyński, et pidada Eesti presidendi Toomas Hendrik Ilvesega kõnelusi Gruusia–Venemaa konflikti tõttu kujunenud olukorra teemal.
 Eestis vahistas Kaitsepolitsei Narva linnavolikogu mõjuka liikme, Eesti Keskerakonda kuuluva Aleksandr Moissejevi, keda kahtlustatakse altkäemaksu andmises.

29. august

 Gruusia katkestas diplomaatilised suhted Venemaaga ja alustas oma Moskva saatkonna personali tagasitoomist kodumaale. Ühtlasi esitas Gruusia välisministeerium nõude ka Venemaa diplomaatide lahkumiseks Gruusiast.
 Gruusia peaminister Lado Gurgenidze allkirjastas määruse, millega Gruusia lahkus ühepoolselt 2006. aastal sõlmitud kokkuleppest Venemaa rahuvalvejõudude paigutamiseks Abhaasia ja Lõuna-Osseetia territooriumile.
 Ameerika Ühendriikides avalikustas Vabariikliku Partei presidendikandidaat John McCain oma kandidaadi asepresidendi kohale, kelleks sai 44-aastane Alaska kuberner Sarah Palin.
 Ameerika Ühendriikides sulgesid võimud finantsraskustesse sattunud panga Integrity Bank, mis oli registreeritud Georgia osariigis Alpharettas. Panga hoiused ja kontorid anti üle Alabama osariigi suurimale pangale Regions Financial Corporation.
 Uus-Meremaal peatas ajutiselt oma volitused välisministrina Winston Peters ja peaminister Helen Clark asus täitma ka välisministri kohuseid. Peters taandus ametist seoses segadusega talle 2005. aasta valimiskampaania ajal eraldatud toetussummade ümber.
 Venezuela president Hugo Chávez teatas, et toetab Venemaa otsust tunnustada Abhaasia ja Lõuna-Osseetia iseseisvust. Ametlikku tunnustust nende kahe riigi iseseisvusele Venezuela siiski ei avaldanud.
 Eesti Teaduste Akadeemia majas Tallinnas toimunud konverentsiga "Sakslased Eestis 1917–1918" avati 31. augustini kestvad baltisaksa kultuuri päevad.
 Eestis Saaremaal valiti Torgu vallavanemaks senine Tallinna linnaametnik, Keskerakonda kuuluv 25-aastane Maile Aale.

30. august

 Gruusia karmistas Venemaa kodanikele viisa andmise tingimusi, lõpetades viisade väljastamise piiripunktides.
 Venemaa pealinnas Moskvas Triumfi väljakul toimus väike meeleavaldus mõrvatud ajakirjaniku Anna Politkovskaja mälestuseks, kes oleks sel päeval saanud 50-aastaseks. Meeleavaldusel osales umbes 100 inimest, teiste seas ka poliitilise opositsiooni juhid Lev Ponomarjov ja Garri Kasparov.
 Kuuba läänerannikule jõudis hilisõhtul orkaan Gustav, mis oli Saffiri-Simpsoni skaala järgi kasvanud selleks ajaks neljanda astme tormiks.
 Hiina Sichuani provintsi tabas maavärin, mis ühtede andmete põhjal oli 5,7, teistel andmetel aga 6,1 magnituudi Richteri skaala järgi. Hukkus vähemalt 25 inimest.
 Liibüas Benghazi sadamalinnas toimunud kohtumisel leppisid Itaalia peaminister Silvio Berlusconi ja Liibüa liider Mu‘ammar al-Qadhdhāfī kokku, et Itaalia tasub järgmise 25 aasta kestel Liibüale kunagise okupatsiooni eest viis miljardit USA dollarit valuraha. Raha eraldatakse toetustena infrastruktuuri, ehitusprojektide, õppe- ja sotsiaalprogrammide arendamiseks.
 Paapua Uus-Guineas toimus 6,2-magnituudine maavärin.
 Eestis Tartus toimus Freedom Parade.

31. august

 Saksamaa pank Commerzbank allkirjastas lepingu seni finantskontsernile Allianz kuulunud teise Saksa panga Dresdner Bank ostuks. Tehingu väärtuseks kujunes 9,8 miljardit eurot.
 Ameerika Ühendriikides käskis New Orleansi linnapea Ray Nagin linna ligi 240 000 elanikul läheneva orkaani Gustav eest evakueeruda.
 Hiina pealinnas Pekingis maeti Hiina Kommunistliku Partei endine liider Hua Guofeng, kes suri 20. augustil. Matustel osalesid president Hu Jintao ja peaminister Wen Jiabao.
 Mauritaania peaminister Moulaye Ould Mohamed Laghdaf tegi teatavaks oma uue 22-liikmelise valitsuskabineti koosseisu. Välisministriks sai politoloog Mohamed Mahmoud Ould Mohamedou, ameti säilitasid senine kaitseminister Mohammed Mahmoud Ould Mohamed Lemine ja justiitsminister Ahmedou Tidjane Bal.
 Eestis Läänemaal maeti Kirbla kalmistule ümber Eesti peaministri presidendi ülesannetes Jüri Uluotsa, tema abikaasa Anette ja poja Eriku säilmed. Tseremoonial ja sellele eelnenud jumalateenistusel osalesid ka president Toomas Hendrik Ilves ja peaminister Andrus Ansip.
 Venemaal Inguššias tappis kohalik miilits väidetava põgenemiskatse käigus lasuga pähe võime kritiseerinud ajakirjaniku ja portaali ingushetiya.ru toimetaja Magomed Jevlojevi.

Viited 

 2008-8